DILONGO 30
Lahabi Wusweka Milenga Mambu mi Isaeli
Mu kilumbu kinkaka, Yosua wutuma milenga myodi mi mambu ku divula di Yeliko. Bawu bavitila ku nzo yi mwana nkyeto baba tedilanga Lahabi. Ntinu wu Yeliko bo kazaba mawu, wutuma masodi ku nzo beni. Vayi Lahabi wusweka milenga mi mambu mi basi Isaeli ku yilu kibanga ayi wumonisa masodi ma Yeliko khonzu yinkaka mwingi babila. Nandi wukamba milenga mi mambu: ‘Minu yi musadisidi kibila yizebe ti Yave widi ku khonzu’inu ayi benu munkwinza nunga basi Yeliko. Yizebi ti ntoto awuwu wunkwiza ba winu. Diawu lemvukanu, khanikisanu ti benu munkwinza phukisa ayi dikanda dyama.’
Bawu bakamba Lahabi: ‘Befu tu kukanikisa ti vasi ko mutu va dikanda dyaku wala mona phasi.’ Babwe kunkamba: ‘Dengidika nsinga wubenga va nela, mwingi dikanda dyaku bavuka.’
Bosi Lahabi wukuludila milenga mi mambu mu nsinga va nel’andi. Bo bakuluka, baswama mu mongo bilumbu bitatu ava bavutuka kwidi Yosua. Vangi bana ba Isaeli basabuka mwila wu Yolidani. Bawu baba bakubama mwingi kuvwa ntoto wu Yeliko, ayi diawu divula ditheti bawubanunga mu mvita. Ngye zebi bwidi banungina? Yave wuba kamba badyengidila divula beni mu bilumbu bisambanu, ntulu wumweka mu kilumbu. Vayi mu kilumbu ki sambwadi, bawu badyengila sambwadi di mintulu. Bosi Zinganga zi Nzambi batona kusika zi tulumbeta ayi masodi batenduka khumbu yimweka mu mbembo yinangama. Bibaka bi divula beni bibuka ayi bitolumuka! Vayi bibaka bi nzo yi Lahabi bisa bwa ko. Lahabi ayi dikanda dyandi bavuka kibila bafyatila Yave.
“Lahabi, ndumba leta, kasia monika wusonga ko va meso ma Nzambi mu diambu di mavanga mandi bu kayamba bumboti zimvwala ayi bu kaba tinisina mu nzila yinkaka e?”—Yakobi 2:25
kmb_Latn kmb_Latn kon_Latn kon_Latn kon_Latn kon_Latn